Hetkel kavas
"Ma olen täiusliku maailma peale palju mõelnud."
Kolm noormeest on sattunud Nartsissimo alternatiiv-neuropsühhiaatriahaiglasse, kus ravitakse patsientide foobiaid ja häireid. Kuigi kõik kolm tegelast on Nartsissimos näiliselt vabatahtlikult, muudavad haigla vägivaldsed ja ebainimlikud ravimeetodid poiste arusaamu endast ja ühiskonnast, kus nad elavad. Lavastus tõstatab küsimuse, kas omapärane indiviid on ühiskonda rikastav või peab ühiskond tema “häireid” ravima, et teda harjumuspärastesse kastidesse lahterdada. Kelle otsustada see jääb?
Tartu Üliõpilasteater toob üheks õhtupoolikuks tubastesse tingimustesse suvel RMK lõkkeplatsidel vaatajaid köitnud muinasjutuvestja teatri, kus publik viiakse läänemeresoome ja soome-ugri rahvaste metsa aineliste juttude maailma. Jutuvestmine on ühendatud maskiteatri ja elava helindusega. Kahe pärimuskultuuri võimsa eluandvat, ohtlikku ning ürgset tähendust kandva sümboli - elava tule ja metsa ühendamine muinasjuttude vestmise traditsiooniga, toob vaatajateni järelkaja animistlikust maailmapildist, mis oli omane põlvkondadele, kelle järeltulijad me tegelikult oleme.